Fotbal feminin: Barcelona a câştigat a doua oară consecutiv Liga Campionilor
Echipa Barcelona a câştigat, sâmbătă, pentru a doua oară consecutiv Liga Campionilor la fotbal feminin, învingând-o în finală pe Lyon, scor 2-0, pe stadionul San Mames din Bilbao.
Golurile au fost marcate de Aitana Bonmati ‘63 şi Alexia Putellas ‘90+5.
Potrivit RMC Sport, UEFA a autorizat un banner de susţinere a poporului palestinian la intrarea jucătoarelor pe teren. Este pentru prima dată când forul a luat atitudine faţă de conflictul din Orientul Mijlociu. Pe drapelul palestinian afişat pe teren era mesajul: „Stop Genozide”.
Pe de altă parte, un public de 50.827 de spectatori a stabilit sâmbătă un nou record de asistenţă pentru o finală a Ligii Campionilor la fotbal feminin. S-a depăşit astfel recordul de 50.212 de spectatori de la victoria lui Lyon în faţa lui Eintracht Frankfurt în 2012, la Munchen.
În 2022, 91.648 de spectatori au asistat la victoria cu 5-1 a Barcelonei împotriva echipei Wolfsburg, în prima manşă a semifinalelor Ligii Campionilor la fotbal feminin, pe stadionul Camp Nou.